Dolinková, Zuzana, ministerka zdravotníctva SR (2024-02-08):
Ďakujem veľmi pekne. Vážený pán poslanec, Ministerstvo zdravotníctva Slovenskej republiky eviduje pri realizácií projektu Univerzitnej nemocnice sv. Martina v Martine zdržanie oproti schválenému harmonogramu, a to predovšetkým v procese verejného obstarávania na zhotoviteľa stavby, pri vysporiadaný pozemkov a aj pri povoľovacích procesoch. Ako viete, kvalitná dostupná zdravotná starostlivosť je mojou absolútnou prioritou od prvého dňa v rezorte. Súčasťou toto je aj mimo iných výstavba novej nemocnice sv. Martina v Martine. S tímom na ministerstve zdravotníctva sme pripravili informatívny materiál o aktuálnom stave výstavby Martinskej nemocnice, o ktorom som dnes, o ktorom som resp. na minulom, minulom rokovaní vlády informovala aj vládu Slovenskej republiky. Musím však skonštatovať, a to aj dokument potvrdzuje, že realizácia pripomína nešťastný príbeh Rázsoch. Pamätáte si, ako minule Hegerova aj úradnícka vláda hovorili, že všetko je v poriadku, že sa začne hneď stavať, ale, žiaľ, musím povedať, že to bolo súčasťou iba ich piár a reálne sa žiaden z ich sľubov doteraz nenaplnil. Viete, aká je pravda o novej martinskej nemocnici? Žiaľ, nie taká ružová, ako sa zdá. Je to v ostrom rozpore s tým, čo tu predvádzali predchádzajúce vlády, pretože prvé verejné obstarávanie bolo totálnym zlyhaním, nakoľko sa do neho neprihlásil žiaden uchádzač. To všetko posúva termíny realizácie projektu. Sme toho názoru, že nemalú chybu na tom má aj slabá akčnosť projektového tímu a nedostatočná kooperácia s predchádzajúcim vedením ministerstva zdravotníctva. Projekt verejného obstarávania nebol správne pripravený, muselo preto prísť k veľkej oprave projektu a stratili sme takmer rok času. Postup realizácie prvého neúspešného verejného obstarávania možno označiť za nevhodne zvolený časový manažment projektu a to je dnes výsledkom tých, ktorí sa radi prezentovali, ako im na stavbe a výstavbe tejto nemocnice záleží. Z vyššie uvedeného dôvodu bolo nutné projekt opätovne prehodnotiť až na úrovni Európskej komisie, kde sa negocia... negociáciou schválila možnosť realizácie projektu až do roku 2028, ale s tým, že do roku 2026 bude v Martine stáť hrubá stavba nemocnice. Predĺženie konečného termínu výstavby nemocnice umožnil opakovať verejné obstarávanie na zhotoviteľa po druhýkrát so striktným dohľadom a kontrolou Ministerstva zdravotníctva Slovenskej republiky. Podklady k verejnému obstarávaniu boli upravené v mnohých bodoch, čoho výsledkom sú aj ponuky, ktoré boli nemocnici predložené zo strany potencionálnych zhotoviteľov. Dňa 24. januára tohto roka zasadla komisia pre vyhodnotenie ponúk, ktorá v súčasnosti pripravuje finálne rozhodnutie. Reálny časový odhad podpísania zmluvy so zhotoviteľom by mal byť do konca marca 2024. Považujem to za kľúčový a najdôležitejší míľnik vo výstavbe tejto nemocnice. Pôvodne plánovaný termín, ktorým bol november 2023, bol zo strany projektového tímu maximálne nerealistický a nezohľadňoval viaceré dôležité procesné kroky verejného obstarávania. Je to zároveň kľúčový míľnik plánu obnovy a odolnosti, za ktorý bude Slovenskej republike vyplatená ďalšia žiadosť o platbu. Míľnik musia splniť aj ostatné projekty nemocníc, ktoré uspeli v podmienkach plánu obnovy, teda vybrať zhotoviteľa. Projekt aktuálne nemá vysporiadané pozemky pod stavbou v súčasnosti patriace Univerzite Komenského, Jesseniovej lekárskej fakulte a pozemky súkromných vlastníkov blokujúce prístup na stavenisko. Dňa 15. februára 2024 sa uskutoční verejné prerokovanie k procesu vyvlastnenia pozemkov Jesseniovej lekárskej fakulty univerzity Komenského, ktorého výsledok určí ďalší postup. Očakávaným scenárom zo strany ministerstva zdravotníctva je uzatvorenie dohody medzi účastníkmi konania a následný prevod pozemkov pod univerzitnú nemocnicu sv. Martina v Martine. Územné rozhodnutie pre hlavnú stavbu nadobudlo právoplatnosť 23. októbra 2023. Všetky nadväzujúce procesné kroky, najmä však stavebné konanie a stavebné povolenie, sú priamo nadväzujúce na vysporiadanie pozemkov Jesseniovej lekárskej fakulty Univerzity Komenského. Napriek uvedenému ministerstvo zdravotníctva dňa 18. januára 2024 odporučilo projektovému tímu Univerzitnej nemocnice sv. Martina predložiť stavebnému úradu mesta Martin podklady k stavebnému povoleniu a preukázať vzťah k predmetným pozemkom počas konania vzhľadom na rozsah dokumentácie. Ministerstvo zdravotníctva ako vykonávateľ plánu obnovy a odolnosti neeviduje však v čase prípravy informatívneho materiálu, ktorý bol predložený aj na vládu Slovenskej republiky dokumentácie k stavebnému povoleniu na príslušnom stavebnom úrade. Chcem preto informovať, že sme tesne v rámci termínov plnenia jednotlivých míľnikov a robíme akceleračné opatrenia, aby sme stihli dobehnúť ušlý čas, ktorý zanedbali predchádzajúce vlády. Ak budeme pokračovať v systematickej práci a kontrole realizácie projektu, čo sa práve deje, výstavba nemocnice sv. Martina v Martine nebude ohrozená. Ako som uviedla aj na tlačovej konferencií... (Prerušenie vystúpenia časomerom.)